S-237/2016

Mál þetta, sem dómtekið var 23. nóvember sl., er höfðaði lögreglustjórinn á Norðurlandi eystra, með ákæru útgefinni 3. nóvember sl. á hendur X;

„fyrir rán með því að hafa laugardagsmorguninn 17. september 2016, farið í verslun Samkaupa/Strax að Borgarbraut 1 á Akureyri, klæddur dökkri hettupeysu með hettuna fyrir andlitinu og grímu, vopnaður hnífi og ógnað starfsstúlku verslunarinnar með hnífnum og hótað að skera hana ef hún afhenti honum ekki peninga úr afgreiðslukössum verslunarinnar eða opnaði kassana og neyddi þannig út úr afgreiðslukonunni 62.414 krónur.

Telst þetta varða við 252. gr. almennra hegningarlaga nr. 19, 1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Við meðferð málsins fyrir dómi var verknaðarlýsingu ákæru breytt af hálfu fulltrúa ákæruvalds og var þannig miðað við að fjárhæð ránsfengs hafi verið 62.000 krónur og að ákærði hefði á verknaðarstundu ekki hótað að skera starfstúlkuna.

Skipaður verjandi ákærða, J-kk-nf S-kk-nf H-kk-nf hdl. krefst fyrir hönd ákærða vægustu refsingar sem lög leyfa. Að auki fer verjandinn fram á hæfilega málflutningsþóknun við alla meðferð málsins, hjá lögreglu og fyrir dómi.

I.

Ákærði hefur komið fyrir dóm og skýlaust játað sök, líkt og verknaði hans er lýst í ákæru með áðurgreindum breytingum. Játning ákærða er í samræmi við rannsóknargögn lögreglu, þ. á m. í ítrekaðri yfirheyrsluskýrslur ákærða, vitnaskýrslur, ljósmyndir og önnur gögn. Að þessu virtu er að áliti dómsins ekki ástæða til efa að játning ákærða fyrir dómi sé sannleikanum samkvæm.

Er því nægilega sannað að ákærði hafi gerst sekur um það ránsbrot sem í ákæru er lýst líkt og verknaðarlýsingunni var breytt við meðferð málsins fyrir dómi. Háttsemi ákærða er og rétt heimfærð til laga í ákærunni. Ákærði er því sannur að sök.

Að ofangreindu virtu verður lagður dómur á málið án frekari sönnunarfærslu, sbr. heimildarákvæði 164. gr. laga nr. 88, 2008.

II.

Ákærði, sem er tvítugur, hefur samkvæmt sakavottorði áður sætt refsingum. Hann var þann 28. janúar sl. dæmdur til sektarrefsingar fyrir umferðarlagabrot, þ. á m. fíkniefnaakstur og var þá jafnframt sviptur tímabundið ökurétti. Þá var hann þann 2. nóvember sl. dæmdur í þrjátíu daga skilorðsbundið fangelsi fyrir þjófnaðarbrot.

Í samræmi við ákvæði 60. gr., sbr. 78. gr. almennra hegningarlaga ber að taka upp refsingu ákærða samkvæmt nefndum dómi frá 2. nóvember sl., og dæma með þeirri refsingu sem ákærða verður nú gerð.

Við ákvörðun refsingar ákærða ber að líta til alvarleika þess brots sem ákærði hefur hér verið sakfelldur fyrir, en samkvæmt 252. gr. hegningarlaganna varðar brot gegn lagagreininni fangelsi ekki skemur en í sex mánuði og allt að tíu árum. Segir í lagagreininni að hafi mjög mikil hætta verið samfara ráni geti refsing orðið allt að sextán ára fangelsi. Til þess ber einnig að líta að ákærði játaði brot sín greiðlega, hann er ungur að árum og að fremur lítill ávinningur varð af brotinu. Þá má ráða að nokkur viðhorfsbreyting hafi orðið hjá ákærða síðustu vikur, þ. á m. varðandi fíkniefnaneyslu og virðist hann einlægur í að koma lífi sínu til betri vegar. Liggja fyrir vottorð frá sjúkrastofnun og ráðgjafa um þessa viðhorfsbreytingu ákærða, en að auki lýsti hann yfir iðran.

Refsing ákærða þykir að öllu ofangreindu virtu, sbr. ákvæði 1., 3., 4 og 6.-8. tl. 1. mgr. 70. gr. hegningarlaganna, hæfilega ákveðin átta mánaða fangelsi, en fært þykir að fresta sex mánuðum af refsingunni haldi ákærði almennt skilorð 3. mgr. 57. gr. laga nr. 19, 1940, eins og nánar segir í dómsorði. Þá kemur til frádráttar refsingunni gæsluvarðhaldsvist ákærða frá 19. september 2016 til 22. september sama ár.

Í ljósi málsúrslita ber að dæma ákærða til að greiða sakarkostnað, þ.e. reikninga lögreglu vegna rannsóknargagna að fjárhæð 24.180 krónur, en ekki þykir fært að fallast á reikninga vegna vélritunar að fjárhæð 83.120 og er þeim lið hafnað. Þá ber að dæma ákærða til að greiða málsvarnarlaun skipaðs verjanda síns við alla meðferð málsins, þ. á m. við rannsókn lögreglu, eins og í dómsorði greinir.

Með málið fór af hálfu ákæruvalds E-kk-nf Þ-kk-nf fulltrúi.

Ó-kk-nf Ó-kk-nf héraðsdómari kveður upp dóm þennan.

D Ó M S O R Ð:

Ákærði, X, sæti átta mánaða fangelsi, en fresta skal sex mánuðum af refsingunni og falli sá hluti niður að liðnum tveimur árum frá uppkvaðningu dómsins að telja, haldi ákærði almennt skilorð 3. mgr. 57. gr. almennra hegningarlaga. Til frádráttar refsingunni skal koma gæsluvarðhaldsvist ákærða frá 19. september 2016 til 22. september sama ár.

Ákærði greiði sakarkostnað 351.546 krónur, þar með talin málsvarnarlaun skipaðs verjanda síns J-kk-ef S-kk-ef H-kk-ef hdl. 327.366 krónur að meðtöldum virðisaukaskatti.